बर’फोरनि जानाय आदारखौ बिजिरनानै नायोब्ला गोबांखौनो गोगो देहानि थाखाय नांतारगौ बादि मोनो। बोथोर लायै बोथोर बर’फोरआ बायदिसिना मैगं-थाइगं जायो। हाग्रानि मैगं एबा बारियाव मोननाय मैगंफोरखौ अराय सम मोनजानाय बादियै थिनानैबो दोनथुमो। जिब जुनारखौ सिखार खालामनाय एबा न’आवनो फिसिनाय दाउ, अमा, बोरमापोरनि बेदरखौबो गोबाव सम मोनजानाय बादियै थिनानै दोननाय आदबखौ सोरजिनानै बर’फोरा लानो रोंदों। नांगौ समाव बैपोर बेदरखौ जानो हादों। फुख्रि एबा बिलोआव मोननाय नाफोरखौ सान्दुंआव पोराननानै गोबाव समसिम जानो हानाय खालामनानै लानो रोंदों।